
„Frica și spaima intelectualului 


Ati văzut vreodată un ,intelectual” în timpul unei crize 
politice, sau unei mari prefaceri internaţionale? 


Nu numai că e uluit şi neinformat; asta încă n-ar fi o ruşine 
prea mare. Dar e de-a dreptul înspăimântat, e copleşit de 
frică, e paralizat de panică. Umblă aiurit, pune întrebări 
oricui, ascultă pe oricine îi vorbeşte. Are o încredere oarbă 
în orice dobitoc politic - şi tremură pentru viaţa şi libertatea 
lui ca cel din urmă dintre sclavi. Numai atunci îşi dă el 
seama ce puţin s-a ,interesat” de viaţa socială din jurul 
său. Şi caută pretutindeni sprijin, adăpost, încurajare. 
Renuntä la orice demnitate personală. Uită cu desăvârşire 
misiunea lui istorică: frica face din el o lichea sau un sclav. 


De câte ori plutesc în aer psihoze politice, de câte ori se 
întâmplă sau se aşteaptă ceva grav - o revoluţie, o reformă 
acerbă, un atentat, o schimbare esenţială a ordinii sociale - 
bietul ,intelectual” román îşi pierde minţile. (Fireşte, 
vorbesc numai de «intelectualul» pur, de cel fără aderente 
cu partidele sau grupurile politice). 


Tranzacţii umilitoare și psihoza politică 

de ordin concret, politic, ci tranzacţii fără niciun profit, fără 

nicio eficacitate. Mărturiseşte oricărui om întâlnit că aprobă anumite gesturi politice, că şi el a gândit 

aşa, că bine se face ce se face etc. În noaptea insurecției comuniste de la atelierele Griviţa, am 

întâlnit un excelent romancier care, aflând de cele ce s-au întâmplat, mi-a deschis repede ultimul său 
roman, apărut în zilele acelea ca să-mi arate că şi el a promovat o revoluţie socială şi antiburgheză. 


Poate că aşa era. Dar nu lucrul acesta este semnificativ. Ci faptul că excelentul romancier s-a grăbit 
să-şi caute puncte de contact cu o mişcare socială despre care nu ştia nimic, nu ştia cine o face şi 
contra cui, dacă are sorţi de izbândă şi de eficacitate etc. Nu ştia nimic. Scos din preocupările lui 
„intelectuale”, i-a fost frică... 


Forţa intelectualului 


Si ei nu fac asta din interes, căci cei mai multi n-au nimic de câştigat, ca „intelectuali", dintr-o 
asemenea mişcare. O fac pur şi simplu din frică, din laşitate. Frica ce îşi are rădăcina în lipsa de 
conştiinţă «funcţională» (dacă ni se iartă expresia), în lipsa conştiinţei că ei „intelectualii”, reprezintă - 
în pofida oricărei violenţe şi a oricărei prostii politice - singura forţă invincibilă a unei naţiuni. Dacă 


orice intelectual şi-ar da seama ce reprezintă el în societatea românească, şi mai ales, pe cine 
reprezintă el - puţin i-ar păsa de orice revoluţie, de orice război, de orice criză politică. Mare sau mică, 
biruită sau victorioasă, o naţiune nu înfruntă eternitatea nici prin politicienii ei, nici prin armata ei, nici 
prin ţăranii sau proletarii ei - ci numai prin ce se gândeşte, se descoperă şi se creează între hotarele 
ei. 


Națiunea nu piere când e stăpânită 


Ceasul de azi sau de mâine poate fi stăpânit de oricine; poate fi stăpânit chiar de duşmani; fără ca o 
naţiune să piară. Forţele care muşcă din eternitate, forţele care susţin istoria unei ţări şi-i alimentează 
misiunea ei - n-au nimic cu politicul, nici cu economicul, nici cu socialul. Ele sunt purtate şi exaltate 
numai de către «intelectualii» unei ţări, de avangarda care singură, pe frontierele timpului, luptă 
contra neantului. Atâtea provincii romane, admirabil civilizate, au pierit pentru totdeauna pentru că n- 
au existat secole creiere care să domine masa amorfă şi efemeridele istoriei, să creeze valori 
sufleteşti, să nutrească o cultură. Aproape toate republicile sud-americane trăiesc aceeaşi experienţă 
periferică, semi-istorică, aşteptând ca timpul să le suprime geografia şi neantul să le înghită actuala 
lor viaţă „politică”. 


Deci, asta reprezintă „intelectualii”: lupta contra neantului, a morţii; permanenta afirmare a geniului, 
virilitátii, puterii de creaţie a unei naţiuni. Si, ca atare, n-au de ce să se teamă, şi să intre în panică si 
să se umilească în faţa unei mişcări politice cu şanse de succes. Mai întâi, pentru că orice mişcare 
politică îşi are rădăcinile în ideile unui intelectual sau a unui grup de intelectuali. (Nu vorbesc, fireşte, 
nici de guverne, nici de legislații abstracte, ci de revoluţii, de forme de reactiuni concrete, istorice). 


intelectualul și pactul politic 


Şi în al doilea rând, pentru că nicio revoluţie şi niciun act politic nu priveşte direct pe intelectual. Poate 
privi, în orice caz, numai interesele lui de breaslă, confortul lui, familia lui. În ceasul în care se 
întâmplă politic, deci se consumă - intelectualul se află cu mult înainte, ocupat să creeze ceva care să 
muşte din eternitate, sau să facă ceva care numai după mulţi ani va fi precipitat în stradă, va căpăta 
valoare politică. 


În ceasul unei revoluţii sau unei crize, intelectualul adevărat se află prea departe ca să se mai poată 
întoarce. El a trecut de mult pe acolo. Ceea ce pare nou pentru mase, este de mult trăit, asimilat, 
consumat pentru el. 


indiferenţă faţă de politică, de prezentul politic? Nicidecum. Ci numai toleranţă şi înţelegere. Dai o 
mână de ajutor şi treci mai departe. Dar în niciun caz nu merită să-ţi pierzi cumpătul, să-ţi ieşi din fire 
şi să pactizezi cu oricine - uitând că nimeni nu poate avea dreptul de a pactiza cu tine. Îţi pierzi 
libertatea? Asta nu ţi-o poate lua nimeni. Îţi primejduiesti situaţia materială? Asta priveşte familia ta, 
nu pe tine. Îţi rişti viaţa? Ei şi? Acel pe care îl reprezinti nu moare niciodată. Dacă crezi altfel, renunţă 
la «intelectualitate» şi fă-te om politic”. 


Notă - Preluare din Mircea Eliade, „Profetism românesc, 2, România în eternitate” Editura Roza 
vânturilor, 1990. 

